钦定古今图书集成/明伦汇编/宫闱典/第017卷 > 北齐
## 钦定古今图书集成/明伦汇编/宫闱典/第017卷 > 北齐

北齐定“尊皇太后如册皇后之礼。”

按：《隋书礼仪志》：“后齐将崇皇太后则太尉。”

“圆丘方泽，以币告庙。”皇帝乃临轩，命太保持节，太尉
副之。设九傧，命使者受玺绶册及节，诣西上阁。其日，
昭阳殿文物具陈。临轩讫，使者就位，持节及玺绶称
诏。二侍中拜进，受节及册玺绶，以付小黄门。黄门以
诣阁。皇太后服袆衣，处昭阳殿，公主及命妇陪列于
殿，皆拜。小黄门以节绶入，女侍中受，以进皇太后。皇
太后兴受，以授左右。复坐，反节于使者。使者受节出，
册皇后，如太后之礼。

### 文宣帝天保元年夏五月戊午即皇帝位辛酉尊王太后为皇太后

按《北齐书文宣帝本纪》云云。按《神武明皇后传》，后
娄氏，讳昭君，赠司徒内干之女也。少明悟，强族多聘
之，并不肯行。及见神武于城上，执役惊曰：“此真吾夫
也。”乃使婢通意，又数致私财，使以聘己，父母不得已
而许焉。拜渤海王妃。文襄嗣位，进为太妃。文宣将受
魏禅，后固执不许，帝所以中止。天保初，尊为皇太后，
宫曰《宣训》。

天保十年十一月癸卯太子即皇帝位庚戌尊李皇
后为皇太后。

按《北齐书。文宣帝本纪》云云。按《文宣皇后传》，“后李
氏，讳祖娥，赵郡李希宗女也。初为太原公夫人，帝建
中宫而立后焉。天保十年，改为可贺敦皇后。”

### 孝昭帝皇建元年八月壬午皇帝即位于宣德殿诏皇太后李氏称文宣皇后宫曰昭信

按《北齐书孝昭帝本纪》云云。按《文宣皇后传》。“孝昭
即位，降居昭信宫，号昭信皇后。”

### 后主天统四年十二月戊寅尊太上皇后为皇太后按北齐书后主本纪云云按武成皇后传后胡氏

安定胡延之女。天保初，选为长广王妃，产后主。武成
崩，尊为皇太后。陆媪及和士开密谋杀赵郡王叡，出
娄定远、高文遥为刺史。和陆謟事太后，无所不至。初，
武成时，后与诸阉人亵狎，武成宠幸和士开，每与后
握槊，因此与后奸通。武成崩，后数出诣佛寺，又与沙
门昙献通布金钱于献席下，又挂宝装牙床于献屋
“壁，武成平生之所御也。”乃置百僧于内殿，托以听讲，
日夜与昙献寝处，以献为昭元统。僧徒遥指太后以
弄昙献，乃至谓之为“太上”者。帝闻太后不谨而未之
信。后朝太后，见二少尼，悦而召之，乃男子也。于是昙
献事亦发，皆伏法。并杀元山王三郡君，皆太后之所
昵也。帝自晋阳奉太后还邺，至紫陌，卒遇大风。舍人
魏僧伽明风角，奏言“即时当有暴逆事。”帝诈云：“邺中
有急”，弯弓缠槊，驰入南城，令邓长颙幽太后北宫。仍
有敕：内外诸亲一不得与太后相见。久之，帝复迎太
后。太后初闻使者至，大惊，虑有不测，每太后设食，帝
亦不敢尝。周使元伟来聘，作《述行赋》，叙郑庄公克段
而迁姜氏，文虽不工，当时深以为愧。齐亡入周，恣行
奸秽，隋开皇中殂。

### 武平七年送皇太后胡氏于北朔州与群臣画御周之策

按《北齐书后主本纪》：“武平七年十二月乙卯，帝密遣
王康德与中人齐绍等送皇太后、皇太子于北朔州。
甲子，皇太后从北道至，引文武一品以上入朱华门，
赐酒食，给纸笔，问以御周之方。群臣各异议，帝莫知
所从。”